**Amarant** je modifikované červené azofarbivo, ktoré sa používa ako potravinárske farbivo a na farbenie kozmetiky. Jeho názov pochádza z názvu rodu rastlín *Amaranthus*, ktoré majú červenú farbu a jedlé semená bohaté na bielkoviny.

Amarant je anionické farbivo. Je možné použiť ho na prírodné i syntetické vlákna, kožu, papier a fenol-formaldehydové živice. Ako prídavná látka v potravinách má E číslo **E123**. Amarant sa zvyčajne vyskytuje ako trisodná soľ. Má červenohnedú, tmavočervenú alebo fialovú farbu, je to prášok rozpustný vo vode, ktorý sa rozkladá pri 120 °C bez topenia. Jeho vodný roztok má absorpčné maximum pri asi 520 nm. Ako všetky azofarbivá, amarant bol počas 20. storočia vyrábaný z uhoľného dechtu, avšak moderné syntetické postupy ho zvyčajne vyrábajú z vedľajších produktov spracovania ropy.

V roku 1976 zakázala FDA použitie amarantu v Spojených štátoch amerických, pretože je to predpokladaný karcinogén.

Použitie amarantu je v niektorých krajinách stále legálne, napríklad v Spojenom kráľovstve, kde sa používa napríklad v kandizovanom ovocí.

História a pôsobenie na zdravie
-------------------------------

Po incidente z 50. rokov 20. storočia, ktorý sa týkal farbiva Orange 1, prekontrolovala FDA všetky potravinárske farbivá. V 60. rokoch potom FDA obmedzila množstvo farbiva, ktoré mohlo byť použité v potravinách a začala od výrobcov farbív vyžadovať bezpečnosť a správne označenie farbív. Povolenie použiť potravinárske farbivo bolo dočasné a mohlo byť kedykoľvek odvolané, ak sa objavili nejaké problémy. FDA označila všetky látky, ktoré sa dovtedy používali, ako GRAS („generally recognized as safe", všeobecne pokladané za bezpečné). Povolenie použiť amarant bolo predĺžené štrnásťkrát.[chýba zdroj]

V roku 1971 bola publikovaná sovietska štúdia, ktorá spojila toto farbivo s výskytom rakoviny. Do roku 1976 bolo použitých viac ako 450 000 kg tohto farbiva v hodnote viac ako 5 miliónov dolárov v potravinách a kozmetike v celkovej hodnote viac ako 10 miliárd dolárov. Aktivisti v USA, ktorí si mysleli, že existuje tajná dohoda medzi FDA a výrobcami potravín, tlačili na FDA, aby látku zakázala.[nefunkčný odkaz] Alexander M. Schmidt z FDA obhajoval postoj agentúry, podobne ako v roku 1975 vo svojej knihe, tvrdiac, že FDA "nenašla žiadne dôkazy poškodenia verejného zdravia."[chýba zdroj] Testy, ktoré vykonala priamo FDA, odhalili štatisticky významné zvýšenie prípadov zhubných nádorov v samiciach potkanov, ktorým bola podaná vysoká dávka farbiva. FDA teda usúdila, že nemožno predpokladať bezpečnosť tejto látky, farbivo by sa teda malo prestať používať. Zakázané bolo v roku 1976.[nefunkčný odkaz] Farbivo bolo nahradené farbivom červená Allura AC.

Referencie
----------

1. ↑  ZDRAVOPEDIA. *E123 - Amarant* [online]. Zdravopedia, 2022-12-06, [cit. 2022-12-06]. Dostupné online.
2. ↑   *Amaranth E123* [online]. LOOKCUT, INC. 2004–2010, [cit. 2014-08-15]. Dostupné online.
3. ↑   *Aniline Wood Dye, Coal Tar Dyes* [online]. www.craftsman-style.info, [cit. 2022-12-06]. Dostupné online.
4. ↑   *Compliance Program Guidance Manual: Domestic Food Safety (FY07-08)* [online]. FDA. November 9, 2008, p. 6, "Be aware that the following color additives are not on the list for use in food products in the United States. a. Amaranth (C.I. 16185, EEC No E123, formerly certifiable as FD&C Red No 2)". Dostupné online.
5. ↑   *FDA/CFSAN - Color Additives Fact Sheet* [online]. web.archive.org, 2001-11-17, [cit. 2022-12-06]. Dostupné online. Archivované 2001-11-17 z originálu.
6. ↑   *Overview of Food Color Additives, Prepared for the USDA National Organic Program and the National Organic Standards Board* [online]. Agricultural Marketing Service (United States Department of Agriculture). Dostupné online.
7. ↑   *Science News Letter, Volumes 65-66*. [s.l.] : Science Service, January 30, 1954. Dostupné online. S. 95.
8. 1 2 3 4 5  OMAYE, Stanley T.. *Food and Nutritional Toxicology*. [s.l.] : CRC Press LLC, 2004. Dostupné online. ISBN 0-203-48530-0. S. 257.
9. ↑   *Why Red M&M's Disappeared for a Decade* [online]. Pricenomics, [cit. 2016-08-16]. Dostupné online.
10. 1 2 3   *TIME Magazine* [online]. web.archive.org, 2005-01-11, [cit. 2022-12-06]. Dostupné online.
11. ↑  GREENBERG, Dan. Washington View: FDA in difficulties. *New Scientist* (London: New Science Publications), 4 December 1975, s. 600. Dostupné online.
12. ↑   Burger Backs Red Dye Ban Pending Rule. *The Hartford Courant*, February 14, 1976. Dostupné online [cit. 2009-07-07].  Archivované 2012-10-21 na Wayback Machine

Zdroj
-----

*Tento článok je čiastočný alebo úplný preklad článku Amaranth (dye) na anglickej Wikipédii.*